সরকার এবার থেকে ডিগ্রী পর্যায়ে ছাত্রীদেরকে উপবৃত্তি প্রদান শুরু করেছে। সারাদেশের ন্যায় কুলাউড়ায়ও গরীব ও মেধাবী ছাত্রীদের মাঝে এ উপবৃত্তি বিতরণ করা হয়। উপজেলা মাধ্যমিক শিক্ষা অফিস ও কুলাউড়া ডিগ্রি কলেজের আয়োজনে গত ১০ জুলাই কুলাউড়া ডিগ্রি কলেজ ছাত্র-মিলনায়তনে স্নাতক ও সমমানের ছাত্রীদের মধ্যে উপবৃত্তির টাকা বিতরণের লক্ষ্যে আলোচনা সভা অনুষ্ঠিত হয়। সভায় কুলাউড়া ডিগ্রি কলেজ গভর্ণিং বডির সভাপতি নওয়াব আলী আব্বাছ খাঁন এমপির সভাপতিত্বে ও কলেজের বিজ্ঞান বিভাগের প্রদর্শক সিপার আহমদের পরিচালনায় প্রধান অতিথি হিসেবে উপস্থিত থেকে বক্তব্য রাখেন মৌলভীবাজারের জেলা প্রশাসক মোঃ কামরুল হাসান। তিনি তার বক্তব্যে বলেন, বর্তমান সরকার শিক্ষার মান উন্নত করার জন্য নিরলস কাজ করে যাচ্ছে, যার প্রমাণ স্নাতক ও সমমান পর্যায়ের ছাত্রীদের মধ্যে উপবৃত্তি টাকা প্রদান। এটিই হল বর্তমান সরকারের শিক্ষা ব্যবস্থার জন্য একটি সফল দৃষ্টান্ত। বিশেষ অতিথি হিসেবে উপস্থিত ছিলেন কুলাউড়া উপজেলা নির্বাহী অফিসার মোহাম্মদ শামছুল ইসলাম, জেলা অতিরিক্ত নির্বাহী ম্যাজিস্ট্রেট মোঃ আশিকুর রহমান, সহকারী কমিশনার (ভূমি) হাসিনা ইসলাম, প্রাথমিক শিক্ষা অফিসার মোঃ শরিফ উল ইসলাম, উপজেলা মাধ্যমিক শিক্ষা অফিসার মোঃ আনোয়ার, উপজেলা সহকারি মাধ্যমিক শিক্ষা অফিসার মোঃ জাহিদুর রহমান। এ সময় কলেজের শিক্ষকদের মধ্যে উপস্থিত ছিলেন অধ্যক্ষ সৌম্য প্রদীপ ভট্টাচার্য্য সজল, উপাধ্যক্ষ মোঃ আব্দুল হান্নান, অভিভাবক সদস্য মোঃ আব্দুল জলিলসহ অধ্যাপক অধ্যাপিকাবৃন্দ। বক্তব্য রাখেন কলেজ ছাত্রলীগের সভাপতি মোঃ ইকবাল হোসেন, সাধারণ সম্পাদক মোঃ রুবেল আহমদ, কলেজ ছাত্রদলের সভাপতি মোঃ আব্দুল মুহিত, ভারপ্রাপ্ত সাধারণ সম্পাদক সুলতান আহমদ টিপু, ছাত্র ইউনিয়নের আহবায়ক ফয়জুল হক। সভার শুরুতে প্রধান অতিথিকে ক্রেস্ট প্রদান করেন নওয়াব আলী আব্বাছ খাঁন এমপি। অনুষ্ঠান শুরুর আগে প্রধান অতিথিকে কলেজ বিএনসিসি ক্যাডেটরা গার্ড অব অনার দিয়ে সম্মান প্রদর্শন করেন। এবং ফুল দিয়ে শুভেচ্ছা জানান কলেজের একাদশ শ্রেণীর ছাত্রী সামিহা তাছলিম চৌধুরী ও হালিমা খান। সবশেষে কলেজের স্নাতক শ্রেণীর ৫০ জন গরীব-মেধাবী ছাত্রীদের মধ্যে উপবৃত্তির টাকা প্রদান করা হয়।